Crnogorska bajka, multimedijalni koncert PREMIJERA
2022-08-22 21:00 UTC | Dvorac kralja Nikole
CRNOGORSKA BAJKA, multimedijalni koncert, PREMIJERA
Autor muzike i pripovjetke: Veljko Ivanović
Izvođač: Ana Vukazić, klavir

O projektu:
Crnogorska bajka je autorski klavirsko-gitarski koncert. Bajka se sastoji iz 12 kompozicija koje će biti upotpunjene naracijom autorske pripovjetke. Prije svake kompozicije, autor će pričom dočarati svaku numeru. Kompozicije su konceptualne i napisane su hronološki.
Muzika je inspirisana etno i tradicionalnim elementima Crne Gore , kao i sama pripovjetka.
Autor muzike i pripovjetke je Veljko Ivanović. Izvođači bajke: Ana Vukazić i Veljko Ivanović.

O autoru:
Veljko Ivanović rođen je 1984.god. u Baru gdje je i završio Gimnaziju ,,Niko Rolović“. Svijet muzike otkrio je sa šesnaest godina kada je dobio prvu gitaru i od tada započinje njegovo muzičko putovanje. 2003.god. odlazi u Beograd gdje počinje da gradi svoju muzičku karijeru kao gitarista i kompozitor. Jedan je od osnivača benda NAMELESS ONE. Iako zvanično nema formalno muzičko obrazovanje, ljubav prema muzici i umjetnosti ga je oblikovala i usmjeravala da se edukuje u tom pravcu.
Komponovao je muziku i pisao tekstove za pozorište, televiziju i bendove, a najviše izdvaja saradnju sa Nevenom Božović sa kojom je radio muziku za dječju predstavu Petar Pan. 2011.godine francuska televizija „France 24“ izabrala je njegovu kompoziciju ,,Montenegro sunrise“ za svoju emisiju o Crnoj Gori. Pored muzike, posvetio se i edukaciji u oblasti glume i režije kod prof. Branislava Lečića u njegovoj privatnoj školi LEKART. Takođe je pohađao masterklas Nikole Pejakovića za scenario i kreativno pisanje kao i pjevanje kod istaknute džez pjevačice Jelene Jovović. Sa svojim bratom pokrenuo je niz projekata kao što je Youtube dječji muzički kanal pod nazivom PLANETA ZNANJA u kojem se ostvario kao kompozitor, tekstopisac, narator, animator i muzički producent, zatim kao kompozitor prvog 4K televizijskog kanala u Crnoj Gori – WoW Montenegro.
U periodu između 2005-2022 ostvario je preko hiljadu javnih nastupa, pretežno kao pjevač i gitarista autorskih i komercijalnih bendova, amaterskih i profesionalnih predstava. 2013. god. započinje saradnju sa dugogodišnjom prijateljicom i pijanistkinjom Anom Vukazić na pjesmama za autorski album “Covijek od soli”. Sudar klasike i popularne muzike odveo ih je u nove dimenzije kada su u ljeto 2021 godine osmislili koncept “Crnogorska bajka”. U međuvremenu zajedno su sarađivali na projektu DUKLJA, baletske škole ,,Princeza Ksenija” i turističke organizacije iz Podgorice, gdje je Veljko radio kao aranžer i muzički producent.
O izvođaču:
Ana Vukazić, rođena je 1985. godine u Baru, gdje je i završila nižu muzičku školu „Petar II Petrović Njegoš.“ Srednju muzičku školu nastavlja u Kotoru u klasi prof. Jelke Filipović. 2004 godine upisuje klavir na Fakultetu umetnosti u Prištini sa privremenim sjedištem u Kosovskoj Mitrovici (Zvečanu) u klasi mr. Aleksandre Trajković. Diplomirala je 2009 godine sa ocjenom 10, a kao student koji se istakao svojim prosjekom biva proglašena za studenta generacije.
Nakon studija nastavlja svoje usavršavanje i upisuje specijalističke studije na Fakultetu umetnosti u Beogradu u klasi mr. Tijane Humo. Aktivno koncertira nakon studija kao solista, klavirski saradnik i član kamernih sastava. Održala je veliki broj solističkih koncerata u zemlji i inostranstvu (Srbija, Hrvatska, Bosna i Hercegovina, Slovenija, Amerika). Više puta je učestvovala na Barskom ljetopisu. Svoj umjetnički rad zaokružila je angažmanom u predstavi Gradskog pozorišta iz Podgorice i Barskog Festivala ,,Don Kihot” u režiji Andraša Urbana kao i saradnjom sa baletskom školom “Princeza Ksenija” sa kojom je snimila četiri spota. Od 2009. god. radi kao prof. klavira i korepeticije u muzičkoj školi u Baru, i kao pedagog sa svojim učenicima osvojila je preko 70 nagrada, na raznim pijanističkim takmičenjima u Crnoj Gori, Srbiji, Bosni i Hercegovini,Makedoniji, Albaniji, Italiji i Francuskoj.

Slobodan Vučković: „Hram zlatnog lotosa, 40 godina kasnije“, multimedijalno veče
2022-08-24 21:00 | “Dublin pub”, ulica Maršala Tita
SLOBODAN VUČKOVIĆ: „HRAM ZLATNOG LOTOSA, 40 GODINA KASNIJE“
multimedijalno veče (poezija, muzika, izložba fotografija)
Moderator: Željko Milović

„HRAM ZLATNOG LOTOSA“
„Već više od dvije decenije, u raznim intervjuima i na skupnim susretima književnika, potenciram kako je najljepšu zbirku poezije ovdašnjih pisaca objavio još 1982. Slobodan Vučković. Zove se Hram zlatnog lotosa.
Bivalo je i biće u Baru i boljih pjesnika, i boljih pjesama, ali nijedna zbirka nije bila ovako raskošna, puna mirisa i boja koji vrište sa stranica, iz stihova, nijedna nije imala duh slobode i širokih prostranstava kao ova.
Vučković je do ove knjige stigao u 32. godini, nakon putovanja po svijetu, nošen neuništivim osjećajem hipi slobode koja se poklapala sa autorovim afinitetima. Bio je, naime, pjevač, izvođač, kompozitor, u monografiji crnogorskog rocka ima značajno mjesto.
Boravio je 1976. na putovanju po Istoku u “Magic Busovima” od Istanbula do Indije, što ga je inspirisalo za nagrađivanu zbirku psihodelične hermetične poezije Cvijet na kamenu (Titograd, 1980), ali i na autobiografsku putopisnu poetsku knjigu Hram zlatnog lotosa (uz putovanja kao oficir na trgovačkim brodovima), i danas u Crnoj Gori neprevaziđenu u domenu post-hipi poetskog izraza.
Knjiga Hram zlatnog lotosa je, nakon uvodne pjesme Pjesnik na putu, koja objašnjava credo čitavog izdanja, podijeljena na nekoliko poglavlja.
“Neka horovođe nategnu bubnjeve” donosi pjesme napisane u Istanbulu (Kapaličaršija ima dar da odagna teške misli), Dakaru (tam-tam, kora i balafon odzvanja u crnoj maski), Port Luisu (Lizu s Mauricijusa poznaje svaki mornar koji zna da bos hoda zelenim plažama ostrva), ispod Kilimandžara (dječak Bao Bao užarenim okom topi snijeg vrha Kibo), Singapura (podatim tijelom u ljubavi vješte Malajke) i Kabulu (oaza proizvođača hašiša iz Masar- i-Šerifa).
Slijedi “Čežnjiva pjesma punog mjeseca” od spisa nastalih u Amritsaru – Pendžab (zaboravi na ime, porijeklo i vjeru kada ulaziš u Zlatni hram), Benaresu na Gangu (zvuci sitara iz hrama na obali, miris sandalovog drveta), Agri (cio svijet zna kako voli slavni šah Jahana), Meruliju kod Nju Delhija (Ashoka mision miruje par koraka od solitera), Bengala (tražeći lik bengalca Tagore, bivam osvijetljen svijećom sa glave bogalja bez nogu i ruku), vozeći se Indijskom državnom željeznicom (prodavac čaja prodorno opominje na žeđ)… Treći pjesnički ciklus “Porculanska faza jasminovog čaja” vodi čitaoca na putovanje Kinom: Dairenom (plave, crvene, žute, crne porculanske vaze plove morima, kupe prašinu na nečijim policama), Šangaja (šampion rada fabrike Hero izlazi na glavnu kapiju), Kineskim zidom (nije se mogao sačuvati od malog cvijeta što je iznikao u kamenu).
Knjiga završava ciklusom “Hamburger i coca- cola”, pjesmama povratka u ralje moderne civilizacije, kao kontrasta dalekom istoku: iz voza Balkan- express (sufi ples bez kraja vrti se na kružnom putovanju od Istanbula do Kelna), Đenove (na trgu slavnog Andrea Dorie ni turista nema više), Roterdama (ja i moj prijatelj Dragon stišavamo mora u uzburkanim kriglama Heineken piva), luke Konstanca u Rumuniji (Marina Kotkina ima ples od sedefa), Pariza (jedan trenutak zaustavljanja na mostu na Seni dovoljan je), Njujorka (noć u Americi je budnija od dana), iz aviona preko Atlantika (reguliši časovnik kada se spustiš na aerodrom Kenedi)…
Svaka od stranica buja od treperenja čula, pisana je širom otvorenih očiju čovjeka koji u sebe upija sve moguće impresije iz raznih krajeva planete. Bavi se globalnim, ali i ličnim sudbinama; priča o antiherojima koji umiru od sifilisa, ali i o junacima koji osvajaju gradove i zemlje; govori o vječnoj ljubavi persijskih šahova ali i činovnika sa očima okruglih od pljeskavica… Pripovijeda o ribarima koji potežu mrežu, pijanim mornarima, zurlama od tikovine, avetima pustinjskih vjetrova, bisernim đinđuvama crne ljubavnice, redovima pred bordelom madam Niko, tezgama u Ulici kokošaka, đubrištima Starog i Novog svijeta, žutim lotosima, svetim kravama, čovjeku-svijeći, budistima koji hodaju kao gazele, ausslanderima nakon teškog rada, baru Zanzibar u kome se skupljaju domaći, pariškim mamurlucima, halucinacijama, azbintu i kokainu, a sve zato što “plavu epohu bilježi istorija”.
Knjiga je pravi udžbenik primijenjene geografije, još bolje koktel putopisnih reportaža Milana Kovačevića, Zuka Džumhura i Željka Malnara (prva od pjesama je i posvećena Zuku Džumhuru, a mnoge autorima koji su ogromnoj većini Barana tada (a sad ne?) bili nepoznati – Allenu Ginsbergu, Khalilu Jubranu, Waltu Whitmanu, Andy Warholu…), pravi spektar civilizacija u 80 stanica knjige poezije, štampane u barskoj štampariji, od barskog izdavača i napisane od (tada) barskog autora.
“Hram zlatnog lotosa” je bio dobro prihvaćen među kolegama, koje su znale o kakvoj je knjizi riječ, pa je Vučković pozivan da čita poeziju širom Crne Gore, ali je ostala društveno nevalorizovana, najviše zbog činjenice da je kritičarska i opštekulturna scena toga doba bila konzervativna i tradicionalistička, nesenzibilna i nedorasla za ovakav vid pjesništva. Očekivano, većini su se najviše dopale radovi sa jasnim asocijacijama i slikama, poput Balkan ekspresa ili Mosta na Seni.“
Željko Milović

O autoru:
Slobodan Vučković je rođen u glavnom gradu Crne Gore, bio bubnjar titogradskog benda “Stelle” još avgusta 1966. godine, pa se pojavljivao kao pridruženi član grupe “Bliss”, a u drugoj polovini sedamdesetih jedan od dva vokala prve crnogorske super-grupe “Titogradska rock selekcija”, da bi potom prešao u barski hard rock bend “Napokon”.
Bio je jedan od pokretača prvih skupnih rock dešavanja vodećih crnogorskih bendova, po uzoru na one u Evropi, “Pop parada”, u Baru, februara 1977. Srednju pomorsku školu (Nautika) u Kotoru završio je 1970, pa plovio tri godine na brodovima “Prekookeanske plovidbe”, a onda na švajcarskoj kompaniji “Tulier”. U Baru se nastanio maja 1977. kada se zaposlio u Luci (organizator rada na brodu, pa referent za odnose sa brodarima, zatim šef smjene na gatu 2).
Boravio je 1976. na putovanju po Istoku, od Istanbula do Indije, što ga je inspirisalo za nagrađivanu zbirku psihodelične hermetične poezije “Cvijet na kamenu” (izdavači: Književna omladina Crne Gore / Omladinski pokret / Univerzitetska riječ, Titograd, 1980), ali i na autobiografsku putopisnu poetsku knjigu “Hram zlatnog lotosa” (Književni klub Bar, 1982), i danas u Crnoj Gori neprevaziđenu u domenu post-hippie poetskog izraza.
Jedan je osnivača agilnog Književnog kluba Bar 1977. godine, a pjesme su mu objavljene u prvom skupnom izdanju poezije u Baru – zborniku” Vertikale”, 1979. Bio je poznat po učešću na čitalačkim sesijama pod nazivom “Književni utorak”, a među “krivcima” je za pokretanje festivala “Susreti pod Starom maslinom”.
Nakon koncerta gitariste John McLaughlina sa indijskom formacijom “Shakti”, aprila 1977, beogradski prestižni muzički časopis “Džuboks” mu na čitavoj strani objavljuje pjesmu “Zov”, posvetu velikom muzičkom učitelju. Vučković se nakon boravka u Indiji u potpunosti okreće istočnjačkim filozofijama, pa prevodi i objavljuje dvije knjige Bhogwan Shree Rajneesha – Osha, indijskog duhovnog majstora i filozofa: “Vječno hodočašće” (Lotos, 1986.) i “O osnovnim ljudskim pravima” (Lotos, 1988.). Pokreće izdavačku djelatnost u okviru edicije “Osho Lotos Knjiga” u kojoj prevodi i objavljuje na desetine naslova svjetski poznatog autora Oshoa. Tokom 1988. odlazi na studijsko putovanje u Indiju gdje izučava istočnjačku kulturu i meditaciju na institutu Multiversity u Osho International Foundation. Do danas je preveo i objavio 16 Oshovih knjiga.
Od 1987. do 2010. U elektonskom izdanju objavio je knjige poezije: “Antiplanetum” (Protestne i pjesme katarze), 1987, “Jutarnji zazen” (haiku poezija), 1992. i “Horizont smiraja” (objektivna poetika), 2010.
Bavi se prevođenjem sa engleskog i italijanskog.
Od 2000. živi i radi u Prčanju, u Boki Kotorskoj.

Zatvaranje festivala: „Mediteranske priče", multimedijalni art projekat
2022-08-27 21:00 | Dvorac kralja Nikole
ZATVARANJE FESTIVALA
„MEDITERANSKE PRIČE”, MULTIMEDIJALNI ART PROJEKAT:
SONJA ĐURANOVIĆ (izložba radova), dr ANASTAZIJA MIRANOVIĆ (modna revija) i unplugged koncert „ANDREA DEMIROVIĆ & BEND”

O projektu:
Multimedijalni art projekat „Mediteranske priče“, kojim se zatvara 35. izdanje „Barskog ljetopisa”, čini izložba slika crnogorske likovne umjetnice Sonje Đuranović i modna kolekcija istoričarke umjetnosti Anastazije Miranović, inspirisana Sonjinim slikarskim opusima „Vrtovi” i „Kaktusi su sada lale”.
Svedena predmetnost samorazvojnih formi, instinktivna arabeska i intuitivna estetika građeni intenzivnim, istovremeno, suptilnim koloritom, karakterišu stvaralaštvo Sonje Đuranović. Modeli u svili Anastazije Miranović sa reprodukcijama Sonjinih slika, svedenošću modelovanja/forme daju slikama potrebnu trodimenzionalnu mobilnost/vitalnost, uz zadržavanje /neremećenje njihove osnovne estetsko-značenjske upečatljivosti/znakovitosti. Upravo, kreativno, intuitivno prepoznavanje i „poštovanje instinktivnog sloja u sopstvenom biću” čini sinergetsku, kohezivnu kopču artističkih priča Sonje Đuranović i Anastazije Miranović.

Biografije:
Sonja Đuranović je diplomirala 1988. godine na Odsijeku za likovno vaspitanje Pedagoške akademije u Nikšiću. Od 1988. do 1992. godine je studirala na Odsijeku za slikarstvo, u klasi prof. Milivoja Unkovića na Akademiji likovnih umjetnosti u Sarajevu, a 1992. je diplomirala na Odsijeku za slikarstvo na Fakultetu likovnih umjetnosti na Cetinju.
Od 1994. godine je članica ULUCG. Izlagala je na više samostalnih i grupnih izložbi u zemlji i inostranstvu. Živi i radi u Podgorici.

Dr Anastazija Miranović, istoričarka umjetnosti, likovna kritičarka i modna dizajnerka, rođena je u Kotoru, gdje je završila osnovnu i srednju školu, kao i školu za Osnovno muzičko obrazovanje. U Beogradu je diplomirala na Filozofskom fakultetu, na grupi za istoriju umjetnosti. Magistrirala je, a potom i doktorirala iz oblasti kulturnog turizma. Ima zvanje istraživača i muzejskog savjetnika, što je posljedica dugogodišnjeg rada u galerijskoj i muzejskoj djelatnosti i relevantnog broja objavljenih stručnih tekstova iz oblasti likovne umjetnosti.
Selektor je mnogih značajnih izložbi u Crnoj Gori i inostranstvu, kao i član respektabilnih stručnih žirija i komisija iz domena likovnih umjetnosti i kulturno-istorijskog nasljeđa. Selektor je i komesar za nacionalne postavke Venecijanskog bijenala likovne umjetnosti za 2015. godinu, najprestižnije smotre likovne umjetnosti na svijetu i višegodišnji je selektor likovnog programa festivala „Barski ljetopis“. Od jula 2013. bila je radno angažovana na Cetinju, kao direktorica Uprave za zaštitu kulturnih dobara, a zatim i kao direktorica Narodnog muzeja Crne Gore. Trenutno upravlja Zavičajnim muzejom u Baru.

O koncertu:
Za sve ljubitelje akustičnog zvuka unplugged nastup Andree Demirović & banda donosi nam jedinstvene obrade domaćih i stranih publici dobro poznatih hitova. Pjesme kada se stvaraju obično nastaju uz klavir ili gitaru, te takvom akustičnom izvedbom želimo direktno prenijeti muzičku energiju u ušuškanoj i intimnoj atmosferi.
Dobro došli na „koncert bez struje“.

Biografija:
Andrea Demirović je rođena 17.06. 1985. god u Podgorici. U Baru završava nižu muzičku školu na odsjeku za klavir. Srednju muzičku školu, na odsjeku za solo pjevanje, završava u Kotoru. Diplomirala je osnovne, a zatim i specijalističke studije na Muzičkoj akademiji na Cetinju na odsjeku muzička pedagogija, tj. harmonija sa harmonskom analizom. Radi kao profesor u nižoj muzičkoj školi u Baru.
Svoju karijeru započinje 2002. god na festivalu Sunčane skale. Svoj prvi studijski album objavljuje 2006. god. Sa albuma su se izdvojile pjesme „Šta će mi dani“, „Previše sam mlada“, „Nisi ti kriv“, „Planina“…
Tri godine kasnije predstavlja Crnu Goru na Eurosongu u Moskvi sa pjesmom „Just get out of my life“ proslavljenog njemačkog kompozitora Ralpha Siegela. Pjesma je postala hit među fanovima Eurosonga, a Andrea je često bila gost na koncertima širom Evrope u organizaciji OGAE (Portugal, Švedska, Španija, Srbija).
Nakon Eurosonga objavila je dva singla u saradnji sa kompozitorom Vladimirom Graićem – „Odlazim“ i „Posveta“.
U junu 2017. god objavljuje singl „Pamti“ (muzika i aranžman Nemanja Nedeljković Nemus, tekst Andrea Demirović) koji je rezultat saradnje sa Zoranom Markovićem Zonjom, koji se potpisuje kao izvršni muzički producent, scenarista, režiser i producent spota . Ovom pjesmom Andrea pravi muzički zaokret u svojoj karijeri, okrenuvši se novom muzičkom pravcu – elektro popu. „Pamti“ se našla na jedinoj relevantnoj regionalnoj top listi „Domaćica“ Mtv Adria, i zadržala se na istoj sedam nedelja.
Na “Monteviziji” 2019. godine predstavila je singl “Ja sam ti san”, za koji je napisala tekst, a koautor je muzike u saradnji sa inostranim timom autora. (Michael James Down, Primoz Poglajen, Adam Featherstone, Will Taylor). I ovoga puta za ekranizaciju pjesme bio je zadužen Zoran Marković Zonjo, koji potpisuje scenario, produkciju i režiju spota.
U maju 2021. godine objavljuje dva ekranizovana singla – “Proljeće“ u saradnji sa produkcijom Džep sa tajnama,autora Momčila Zekoviča Zeka, i elektro baladu „Igra“ čiji je autor Bojan Jovović. Režiju,scenario i produkciju spota za singl „Igra“ takođe potpisuje Zoran Marković Zonjo.
U okviru „Barskog ljetopisa“ do sada je održala dva jazz koncerta, .2016. i 2018. godine.

Knjževno veče „Mediteranski krugovi u poetici Igora Remsa“
2023-07-22 21:00
bARS
Knjževno veče „Mediteranski krugovi u poetici Igora Remsa“
Moderator: Vesna Šoškić
Dvorac kralja Nikole
21.00h
***

Igor Rems, pjesnik i slikar, rođen u Baru. Školovao se u Baru i Beogradu.
Objavio 15 poetskih knjiga. Dobitnik je književnih nagrada: „Povelja Rastko Petrović“ (2000, Beograd), „Naji Naaman“ – međunarodna književna nagrada (2003, Liban), „Kočićevo pero“ (2006, Banja Luka), „Povelja Karađorđević“ (2006, Beograd), „Irin Pirin“ – Sveslovenska nagrada (2009, Bugarska), „Menzionati Straodinari“ -č međunarodna književna nagrada NOSSIDE (2010, Ređo Kalabrija, Italija), „Hermes“ – međunarodna književna nagrada (2011, Larisa, Grčka), „Konstantinove vizije“ (2013, druga nagrada za kratku priču, Niš), „Vidovdanska povelja“ (2017, Podgorica).
Radovi su mu objavaljivani u mnogim stranim i našim antologijama, almanasima i zbornicima, književnim novinama, listovima i časopisima. Prevođen na njemački, engleski, poljski, makedonski, bugarski, grčki, italijanski, rumunski, ukrajinski, lužičkosrpski, španski, turski i francuski jezik. Učesnik je velikog broja festivala u Njemačkoj, Španiji, Italiji, Turskoj, Grčkoj, Rumuniji, Sjevernoj Makedoniji, Srbiji, Crnoj Gori… Po preporuci Ministarstva obrazovanja Ukrajine, pjesma „Jelena“ uvrštena je u školski program za sedmi razred osnovne škole.
Član je Ukrajinske Akademije međunarodnog književnog stvaralaštva i umjetnosti, takođe je član Udruženja Književnika Njemačke, Srbije i Crne Gore.
Imao više samostalnih i grupnih izložbi u zemlji i inostranstvu. Živi u Baru i Kelnu.

Promocija knjige „Preludij disanja” Martine Kosović Piškor
2023-07-23
Promocija knjige „Preludij disanja” Martine Kosović Piškor
moderator: Radomir Petrić
autor: Martina Kosović Piškor
Dvorac kralja Nikole, 23. jul
21.00h

Biografija

Mr Martina Kosović Piškor rođena je u Baru 1971. godine, gdje je završila osnovnu školu i Gimnaziju.
Slovila je za jednu od najtalentovanijih mladih pjesnikinja Crne Gore u srednjoškolskim danima, njeni su radovi izlazili u časopisima, zbornicima, almanasima… Bila je 1988. član jedine urbane skupine mladih stvaralaca u Baru, shodno duhu vremena nazvane „Sekcija mladih pisaca”.
Upisala je Filozofski fakultet u Zagrebu 1990. godine, i završila Kroatistiku, te tamo živjela deset godina. Radila je kao učiteljica hrvatskog jezika, vaspitačica i lektorka na Hrvatskoj radioteleviziji i Kanalu R 1. Magistrica je edukacije hrvatskog jezika i književnosti, uz prvi stepen znanja znakovnog jezika.
Živi u Rijeci od 2001. godine. Na tamošnjem Pravnom fakultetu 2012. godine je završila poslijediplomske specijalističke studije Kriminalističko istraživanje. Majka je dvoje djece.Bila je članica Udruženja Ars Antibari iz Bara od osnivanja do gašenja i objavljivala pjesme u njihovim zbornicima. Nakon gotovo dvodecenijske pauze, od 2012. godine aktivnije se uključuje u književni život regiona. Poetska zbirka „Preludij disanja” je njena prva samostalna knjiga, a nastup na Ljetopisu prvo samostalno književno predstavljanje u rodnom gradu.

Mješoviti pjevački zbor RIJEKA – SEMPRE ALLEGRO
2023-07-23
Mješoviti pjevački zbor
RIJEKA – SEMPRE ALLEGRO
Koncert „Evropska prijestonica kulture 2020. Gradu Baru 2023.“
Plato ispred Dvorca
22.00h

Hor pod nazivom „Mješoviti pjevački zbor Rijeka – Sempre allegro“ osnovan je 22. novembra 2014. godine, s namjerom okupljanja zaljubljenika u muziku i horsko pjevanje. Dirigentica i osnivačica hora je prof. Helga Dukarić Dangubić.
Hor od samog osnivanja učestvuje na mnogobrojnim međunarodnim takmičenjima i osvaja srebrna i zlatna odličja. Dirigentica hora osvojila je i tri nagrade za najboljeg dirigenta.
Kroz svoj program njeguje i promiče kulturno stvaralaštvo matičnog područja, riječke, istarsko-
primorske i uopće hrvatske muzičke baštine, ali i djela svjetske horske literature.
Na koncertu u Šibeniku 27. septembra 2019. na tvrđavi Svetog Mihovila izvedena je “Carmina Burana” Carla Orffa i “Uvertira 1812” Petra Iljiča Čajkovskog. Koncert je završio standing ovacijama oko hiljadu ljudi i odličnim kritikama struke.
Koncert u Baru pod nazivom “Evropska prijestonica kulture 2020. gradu Baru 2023” organizuje Savez Crnogoraca Hrvatske iz Rijeke.

Promocija knjige „Priče pod Rumijom“ Čeda Ratkovića
2023-07-24
bARS
Promocija knjige „Priče pod Rumijom“ Čeda Ratkovića
govore: Miloš Šušter i autor
Moderator: Milan Vujović
Dvorac kralja Nikole
21.00h
***

Čedomir Ratković rođen je 1935. godine u Rapu, nadomak Bara. Školovao se u Baru, Nišu, Titogradu i Beogradu. Školu rezervnih oficira vazduhoplovstva završio je u Rajlovcu pored Sarajeva. Radni vijek započeo je kao elektrotehničar u fabrici ulja i prerade voća „Primorka“ u Baru, potom u „Dalekovodu“ u Titogradu i barskoj Elektrodistribuciji.
Nakon što je završio Višu ekonomsku školu u Beogradu, 1963. je postavljen za direktora trgovinskog preduzeća „Izbor“ iz Bara. Na čelu najvećeg barskog trgovačkog giganta je ostao 20 godina. Pod njegovim patronatom, organizovana su naučna istraživanja koja su rezultirala objavljivanjem dvije važne barske monografije – „Voćnjaci pod Rumijom“ i „Bar, grad pod Rumijom“, koja je postala kamen temeljac svakom daljem istraživanju prošlosti Bara.
Od 1963. godine bio je odbornik u Skupštini Opštine Bar i delegat u više saziva Skupštine Crne Gore. Bio je sekretar SIZ-ova, a zatim i predsjednik Opštine Bar 1984. godine. Od 1986. do 1991. godine obavljao je funkciju delegata Crne Gore u Saveznom vijeću Savezne skupštine.
Autor je specifične knjige „Rodoslov Ratkovića iz Bara – Sustaša“ u kojoj je nakon višegodišnjeg rada detaljno rekonstruisao porodično stablo familije. Tekstove iz prošlosti Bara objavljuje na lokalnim portalima i u časopisima.

Mural/ in progress David Husić
2023-07-26, 2023-08-02, 2023-08-09, 2023-08-16, 2023-08-23
bARS
Mural/ in progress David Husić,
akademski slikar
Uže gradsko jezgro, 26. jul, 2 avgust, 9 avgust, 16 avgust, 23 avgust
***

Program „bARS“ u okviru Barskog ljetopisa 2023. predviđa jednu novinu u lokalnim okvirima. Riječ je o izradi murala sa motivima likova šest poznatih Barana iz sedamdesetih i osamdesetih godina, na umjetnički način, daleko od kiča i banalnosti kojim samouki akteri „ulične umjetnosti“ često obasipaju. Umjetničke forme u vidu murala sve češće krase javne površine gradova, ima ih od Ulcinja do Nikšića, od Beograda do Njujorka, i osim što su zaštitni znakovi grada, imaju i turistički potencijal. Murale u Baru oslikaće akademski umjetnik David Husić. Nakon završetka posljednjeg murala biće štampana prigodna knjižica, svojevrsni post-katalog koji će ispratiti sam čin kreativnog rada.
Likovni umjetnik David Husić (1989) završio je osnovnu školu u Baru, a potom Srednju likovnu na Cetinju. U prijestonici Crne Gore diplomirao je slikarstvo na Fakultetu likovnih umjetnosti Cetinje 2015. godine, u klasi profesora Dragana Karadžića, a potom specijalizirao slikarstvo u klasi profesora Ratka Odalovića. Radio je kao ilustrator u NVO „Planeta znanja” u saradnji sa IDJ-om, a njegov rad na dva murala u Baru izazivao je značajnu pažnju medija.
Učesnik je više kolektivnih izložbi, kao i likovnih kolonija, a publici se predsatvio i specifičnom samostalnom izložbom „Antifraktal”. Živi i stvara u Baru.

Koncert barskih studenata muzičkih akademija
2023-07-27 21:00
Koncert barskih studenata muzičkih akademija: Sergej Levin – klavir, Milena Jaramaz – violina, Dušanka Jaramaz – klavir, Lucija Ulićević – klavir
Dvorac kralja Nikole, 27. jul
21.00h

SERGEJ LEVIN je rođen 2003. godine u Sankt-Peterburgu (Rusija). Školu za osnovno muzičko obrazovanje „Petar II Petrović Njegoš” završio je u Baru u klasi prof. mr Maje Basarab, a Srednju muzičku školu „Vida Matjan” u Kotoru u klasi prof. Ilije Miloševića. U junu 2022. upisuje Muzičku akademiju u Zagrebu u klasi red. prof. art. Đorđa Stanettija.
Tokom školovanja je učestvovao i osvajao nagrade na državnim i međunarodnim takmičenjima u Italiji, Francuskoj, Albaniji, Rusiji, Sjevernoj Makedoniji, Srbiji, Crnoj Gori, kao i na online takmičenjima u Španiji, SAD, Rusiji, Austriji i Češkoj. Pohađao je seminare i masterklasove izvrsnih pijanista i profesora klavira kao što su Bojan Martinović, Alexander Sandler, Yuri Rozum, Alexander Yakovlev, Yuri Bogdanov…

LUCIJA ULIĆEVIĆ (2004) rođena je u Baru. Osnovno muzičko obrazovanje je stekla u ŠOMO „Petar II Petrović-Njegoš“, u klasi prof. Mirjane Rajčić i prof. Ane Vukazić, a završila je kao đak generacije. Srednje muzičko obrazovanje nastavlja u SMŠ „Isidor Bajić” u klasi mr Olge Borzenko, završivši je ove godine.
Tokom školovanja, Lucija je dobitnik više od 25 nagrada na državnim i međunarodnim
takmičenjima. Neke od nagrada koje su obilježile solo izvođenja u posljednje dvije godine su: XXI Međunarodno takmičenje „Pjeter Gaci” 2022. – apsolutna prva nagrada (100), VIII festival pijanizma u Sremskoj Mitrovici 2022 – I-2 nagrada (97), 28. Republičko takmičenje u Beogradu 2023 – I-1 nagrada (100), IX Internacionalno takmičenje „Slavic music festival Belgrade” 2023 – I nagrada (99), III Međunarodno pijanističko takmičenje u Tivtu 2023 – I nagrada (96,50) i XXII Međunarodno takmičenje „Pjeter Gaci” 2023 – apsolutna prva nagrada (100), gdje u Grand finalu takmičenja osvaja „Pjeter Gaci“ nagradu, kao pobjednik čitavog takmičenja.
Lucija pokazuje interesovanje i u kamernom muziciranju. Sa sastavom Trio „Les Beatitudes“ u klasi profesorice Ksenije Mijatović Korom, sa kolegama Aleksandrom Srdićem (trombon), Stefanom Todorovićem (klarinet), kasnije Boškom Jovićem (klarinet), nastupa na koncertima i takmičenjima u Beogradu i Novom Sadu i osvaja prve nagrade.
Dobitnik je Vidovdanske nagrade grada Novog Sada, za postignute rezultate na takmičenjima u toku školske 2021/22. i 2022/23. godine. Dobitnik je stipendije za talentovane učenike Ministarstva prosvjete Crne Gore. Svoje školovanje Lucija nastavlja ove godine na Muzičkoj akademiji na Cetinju, u klasi
profesora klavira i pijaniste Bojana Martinovića.

MILENA JARAMAZ rođena je 2001. u Baru, gdje je i završila Školu za osnovno muzičko obrazovanje, odsjek-violina, u klasi profesora Vatroslava Simića. Dobitnica je diplome Luča 2015. godine, kao i zvanja „Đak generacije” u ŠOMO „Petar II P. Njegoš”. Pohađala je Srednju muzičku školu „Vasa Pavić” u Podgorici, odsjek muzički izvođač – violinista, u klasama prof. Ols Cinksa, Vili Ferdinandija i Marka Simovića. Završila je osnovne studije na Muzičkoj akademiji UCG na Cetinju u klasi prof. Vujadina Krivokapića.
Dobitnica je brojnih nagrada u kategorijama violina-solo i u kamernim sastavima. Takmičenja na kojima je ostvarila uspjehe su: Muzički festival mladih Crne Gore 2010, 2011, 2012, 2013, 2014, 2016 i 2018, Internacionalno takmičenje mladih muzičara „Citta di Barletta”- Barleta, Italija 2010. godine, Međunarodni festival gudača „Stringfest“– Sremska Mitrovica 2012, Međunarodno muzičko takmičenje „Fantast 2014″- Bečej, Međunarodni konkurs „Pjeter Gaci”-Skadar 2017. i 2018, Međunarodni susreti violinista „Josip Slavenski”, Novi Sad, 2017. godine, Međunarodno takmičenje gudača „Zlatne stepenice”, Valjevo, 2019. godine…
U toku studiranja nastupila je kao član Crnogorskog orkestra mladih, a imala je i priliku da nastupa u Crnogorskom simfonijskom orkestru. Trenutno je student prve godine master studija Muzičke akademije na Cetinju, u klasi prof. Vujadina Krivokapića.

DUŠANKA JARAMAZ rođena je 2003. u Baru, gdje je završila Školu za osnovno muzičko obrazovanje, odsjek-klavir, u klasi profesorice Jelene Dobrković. Dobitnica je diplome Luča 2018. godine. Srednju muzičku školu “Vasa Pavić” u Podgorici, odsjek muzički izvođač-klavirista, završila je 2022. godine u klasi profesorice Jelene Krivokapić. Dobitnica je diplome Luča za postignuti odličan uspjeh u svim razredima srednje škole. Iste godine započinje studije na Akademiji umetnosti u Novom Sadu, odsjek muzički izvođač-klavirista, u klasi profesora Aleksandra Đermanovića.
Tokom dosadašnjeg školovanja dobitnica je brojnih nagrada u kategorijama: klavir-solo i u kamernim sastavima. Takmičenja na kojima je ostvarila uspjehe su: Muzički festival mladih Crne Gore 2011, 2013, 2014, 2015, 2017 i 2022. godine, Međunarodno pijanističko takmičenje „Slavenski” Novi Sad, 2012, Međunarodno muzičko takmičenje „Fantast 2014″- Bečej, Internacionalno takmičenje mladih muzičara „Antonio Salieri”-Lenjago, Italija 2016, Međunarodno takmičenje “Petar Konjović” – Beograd, 2016, Internacionalno takmičenje „Andrea Baldi” – Bolonja, Italija 2019, Internacionalno pijanističko takmičenje „Ischia” Napulj, online 2021, Internacionalno pijanističko takmičenje „Four notes” Abu Dabi, online 2021…

Koncert Bojane Brajović (gitara) i Borisa Nikčevića (flauta)
2023-07-30
bARS

Koncert Bojane Brajović (gitara) i Borisa Nikčevića (flauta)
Dvorac kralja Nikole
22.00h

Gitaristkinja Bojana Brajović i flautista Boris Nikčević sarađuju i nastupaju kao duo od 2011. godine. Imali su veliki broj koncerata u Crnoj Gori, Francuskoj, Srbiji i Sloveniji. Tokom 2013. godine su, uz pomoć Ministarstva kulture, realizovali nesvakidašnji projekat “Turneja po Crnoj Gori”, kada su za tri mjeseca održali koncerte u jedanaest crnogorskih gradova.

Tokom 2016. godine su imali uspješne nastupe u Podgorici („Dani gitare“), na Cetinju („Espressivo music festival“), u Beogradu („Guitar art circle“) i Ljubljani. Takođe, nastupili su u Istorijskom muzeju Kremlja, u Moskvi, u čast obilježavanja decenije crnogorske nezavisnosti. U prvoj polovini 2017. su realizovali „Malu sjevernu turneju“ (Kolašin, Bijelo Polje i Berane), u julu su novi repertoar premijerno izveli u Baru, u okviru XXX Barskog ljetopisa, a krajem godine i u KIC Budo Tomović, na festivalu DEUS. U martu 2018. su otvorili prvi međunarodni festival gitare „Guitar fest Bijelo Polje“, a 2020. nastupili u okviru „Podgoričkog kulturnog ljeta“, kao i u avgustu 2022.

Članovi su ansambla „Clazz quintet“, osnovanog da izvodi prevashodno djela francuskog kompozitora Kloda Bulinga. Sa “Clazz quintetom” su, ponovo, tokom 2014.godine, imali turneju po Crnoj Gori. Neobičnu sintezu klasične i džez muzike, koju Buling njeguje u svojim djelima, čula je i publika na nekoliko džez festivala u Crnoj Gori, a regionalnom turnejom „Koncerti bez granica“ predstavili su se publici u Beogradu, Tirani, Ljubljani i Sarajevu. Sa velikim uspjehom su nastupili na velikoj sceni CNP-a, u Podgorici 2019. godine, kao i 2020, u okviru festivala „Dani gitare“.
Bojana i Boris se, pažljivim odabirom repertoara originalno pisanim za duo gitara – flauta, trude da ovaj, na prvi pogled neobični, spoj instrumenata približe širokom auditorijumu.

Koncert Ive Pavlović, klavir
2023-08-01
bARS
Koncert Ive Pavlović, klavir
Dvorac kralja Nikole
21.00h

Iva Pavlović je rođena 2002. godine u Baru.
Osnovnu muzičku školu je završila u Baru, a Srednju muzičku školu za talente „Andre Navarra“ u Podgorici završila u klasi prof. Jelene Dobrković. Paralelno sa Srednjom muzičkom školom, završila je i Gimnaziju u Baru.
Trenutno je studentkinja druge godine klavira na Muzičkoj akademiji u Zagrebu u klasi prof. Dalibora Cikojevića. Tokom školovanja osvajala je brojne nagrade na državnim i međunarodnim takmičenjima. Zlatnu liru je osvojila na XLIV Muzičkom festivalu mladih Crne Gore, prvu nagradu na VII Međunarodnom pijanističkom takmičenju u Smederevu, drugu nagradu na Međunarodnom takmičenju „Polyhymnia“ u Skoplju i na Pijanističkom takmičenju „Slavenski“ u Novom Sadu, treću nagradu na Međunarodnom takmičenju „Nikolai Rubinstein“ u Parizu i Međunarodnom takmičenju „Antonio Salieri“ u Veroni.
Od šestog razreda osnovne škole do kraja srednjoškolskog obrazovanja bila je dobitnica stipendije Ministarstva prosvjete Crne Gore za talentovane učenike. Usavršavala se na seminarima Borisa Kraljevića, Giuliano Mazzoccante, Bojana Martinovića, Vladimira Babina i drugih.

Multimedijalna promocija albuma “Život u e-mollu” VIS “BEŽ”
2023-08-03
bARS

Multimedijalna promocija albuma „Život u e-mollu” VIS „BEŽ”, uz premijeru spota i mini koncert sa gostima
Dublin Pub, Ulica maršala Tita, 3. avgust
22.00h

—————–

—————–
VIS „Bež” je projekat nastao u cilju očuvanja urbane muzičke baštine Bara, i predstavlja spoj rada tri autora – Božidara Gagovića, Edina Dibre i Željka Milovića na pjesmama koje su nastale u periodu 1985-1990.
EP “Život u e-mollu” (izdavač: Mediteran Multimedia) čini šest pop pjesama (pet novih i bonus), usnimljenih na akustičnim instrumentima u novim, bogatijim aranžmanima nego što su bile u izvornim varijantama. Na EP-u će biti ponuđeni i sačuvani rijetki dokumentarni snimci svirki uz akustične gitare na raznim lokacijama u Baru, od Ahmetovog brijega do morske obale, što je tada bila gotovo pa uobičajena praksa.
U nastanku albuma su, pored Gagovića, Dibre i Milovića, sarađivali i drugi barski muzičari.
Osamdesetih je Bar bio jedini grad u republici koji je imao tri pop-rock grupe sa objavljenim nosačima zvuka. Pored te tri, u gradu su funkcionisala još četiri sastava koja iza sebe nisu ostavila nosač zvuka. Neke od tih nesnimljenih pjesama su rekonstruisane i na ovom EP-u ostavljene kao trajni zapis. Sve aktivnosti u vezi nastanka EP „Život u e-mollu” (studio, aranžiranje, produkcija i postprodukcija, štampanje i objavljivanje CD-a, promocija…) obavljene su u Baru.
Realizacija projekta omogućena je sredstvima Opštine Bar nakon Konkursa za raspodjelu sredstava nevladinim organizacijama za 2023. godinu.
Božidar Gagović je danas na čelu poznate rock grupe „Akademia”, a osamdesetih je svirao u barskim grupama „Carlo V”, „Ponoćni ritam” i „Don Kihot”. Željko Milović je književnik, publicista i novinar, a osamdesetih je bio vokal barske grupe „The Acropolyss Band”. Njih dvojica su sarađivali prvi put u okviru acoustic-post-punk benda „Crni labud” 1988. godine. Edin Dibra je multiinstrumentalista mlađe generacije, snimatelj i producent, a sarađivao je sa velikim brojem aktuelnih crnogorskih i regionalnih muzičara.
Promocija albuma u „Dublin Pubu”, kultnom mjestu alternativne pop-rock kulture, biće praćena premijernim izdanjem video spota i mini-koncertom, uz brojne goste.

Izložba fotografija „Crno bijeli Bar u koloru”
2023-08-05
bARS
Izložba fotografija „Crno bijeli Bar u koloru”
Korzo, kod spomenika Popa Dukljanina, 5. avgust
21.00h

Izložba fotografija na barskom korzou postala je jedna od omiljenih konstanta programa bARS u okviru Barskog ljetopisa.
Postavka na atraktivnom mjestu omogućava da fotografije vidi mnogo veći broj ljudi, Barana i njihovih gostiju, nego što bi bio slučaj u zatvorenim prostorijama.
Ovogodišnja izložba – „Crno bijeli Bar u koloru” – donosi, po prvi put u našem gradu, set od stotinjak retuširanih a potom kolorizovanih crno-bijelih fotografija grada, od početka XX vijeka do Drugog svjetskog rata. Nastavlja niz aktivnosti na očuvanju i promociji nasljeđa barske opštine, započete izložbama „Bar. Ljudi.” i „Bar. Događaji.” iz protekle dvije godine.
Izložba na gradskom korzou omogućava da što veći broj ljudi zakorači u svojevrsni vremeplov i vidi kako su nekad, u punom sjaju, izgledali ambijenti danas izmijenjeni gotovo do neprepoznatljivosti.
Autori izložbe su Željko Milović, koji je koncipirao postavku, sakupio i odabrao fotografije, te Semir Karastanović, koji potpisuje obradu materijala, dizajn i izradu foto-panoa, a koji se fotografijom, video produkcijom i grafičkim dizajnom bavi od 1994. godine, samostalno ili u sklopu tima kompanije „Media Pro”. Njih dvojica su i autori dokumentarnog filma „Bar na vremenskoj kapiji”.

Promocija knjiga „Očaj” i „Čobo u 22561 riječi” Žarka Marovića
2023-08-13
bARS
Promocija knjiga „Očaj” i „Čobo u 22561 riječi” Žarka Marovića
moderator: Dragana Erjavšek
autor: Žarko Marović
Dvorac kralja Nikole, 13. avgust
21.00h
—————–
Žarko Marović je crmnički pripovjedač. Rođen je 1957. godine. Završio je Gimnaziju „Niko Rolović” u Baru. Zapošljen je u gradskom preduzeću „Vodovod i kanalizacija”. Pisanjem se aktivno bavi od 2016. godine.
Nesputan bilo kakvim književnim, niti stilskim normama, neukalupljen u bilo koju od polica savremenog stvaralaštva, objavio je desetak knjiga. Među njima su najznačajnije: zbirka kratkih priča „Četrdeset dana za moju dušu”, drama „Blaženi”, te romani: „G.C. Nepper”, „Nije volio vodu”, „Moliću se za tebe”, „Opšte mjesto”, „Čobo u 22651 riječi” i „Očaj”.Maroviću će nastup u okviru „bARSa” biti prvo samostalno književno veče u životu – on je najstariji debitant ovog programa u tri godine postojanja.

Izložba “Svijet Osmanovih bicikala šarenih osamdesetih”
2023-08-14
bARS
“Svijet Osmanovih bicikala šarenih osamdesetih”
Autor: Osman Đokić
Galerija „Velimir A. Leković“
21.00h

Nakon zemljotresa 1979. godine, Bar je u potpunosti izmijenio fizionomiju-rapidan priliv stanovništva uslovio je podizanje velikog broja stambenih objekata u samom gradu, ali i na periferiji, kao i izgradnju pristupnih saobraćajnica. U ogromnom postotku, mladi, naročito iz udaljenijih naselja, okrenuli su se biciklima-to je bilo osnovno prevozno sredstvo za sve koji su željeli da što prije dođu do škole, na treninge, u večernji izlazak na korzo, ljeti na kupanje od Sutomora do Velikog Pijeska…
Jedan od onih koji je tada sopstveni inovativni duh pronalazača utkao u omiljene dvotočkaše bio je Osman Đokić (1967) iz Polja. Prvo profesionalno trkačko biciklo u Baru dobio je od oca još 1977, a od 1980. krenuo je sa izradom specifičnih vozila na koje niko nije ostajao ravnodušan. Pravio ih je od odbačenih djelova tuđih starih bicikala u radionici iza kuće, u „chopper“ varijanti, za dvoje, sa krovom… Izazivao je pažnju vozeći ih širom opštine.
I svi su na tavanu preživjeli sve ove godine. I u funkciji su.Danas je Osman Đokić uspješni barski privrednik, i vozi električni trotinet.

Promocija knjige „Izabrane pjesme“ Rajka Joličića
2023-08-19
Promocija knjige „zabrane pjesme“ Rajka Joličića
moderator: Suljo Mustafić
autor: Rajko Joličić
Dvorac kralja Nikole
21.00h

Rajko Joličić, pjesnik, novinar, glumac, humorista, satiričar i humanista, višedecenisjki barski Đedo Mraz, rođen je 1947. godine u malom ribarskom selu Krnjice, na obali Skadarskog jezera.
Prvu pjesmu je napisao u 7. razredu i dobio nagradu lista „Kekec“ na jugoslovenskom konkursu. Upisao je Srednju vojnu školu u Zagrebu, a potom započeo život u Banja Luci, kao aktivni niži oficir. Tamo se prvi put okušao u novinarskom poslu, za Radio Banja Luku, novine „Borac“ i „Front“. Bavio se atletikom i boksom, i postao prvak Sedme armije u bacanju diska.
U Bar se vratio 1980. godine i uključio u društveni život, objavljujući prvu knjigu „Trijebljenje korova“ sa zaštitnim znakom-pjesmom „Rekvijem za Tanju“ o lijepoj djevojci iz Banja Luke. Počeo je da radi honorarno kao novinar-„lutajući reporter Radio Bara“ i dopisnik „Večernjih novosti“, nastavio kao autor brojnih radio emisija, a i dalje vodi jednu od najslušanijih emisija Radio Bara –„Selu u pohode“.
Objavio je 25 knjiga poezije za djecu i odrasle, aforizama i satiričnih radova. Pjeva se preko trideset njegovih pjesama za djecu i odrasle. Jedan je od „Dva gusara iz Bara“, najizvođenije pozorišne predstave u istoriji Bara. Dobitnik je mnogih priznanja za stvaralaštvo – između ostalog, laureat je nagrade za sveukupno stvaralaštvo za djecu i mlade „Stara maslina“. Njegove pjesme prevođene su na nekoliko stranih jezika i zastupljene u lektiri.
Joličićevo je ime sinonim za dugogodišnji humanitarni rad i ekološki aktivizam. Kao dobrovoljni davalac krvi, dobitnik je Zlatne plakete Crvenog krsta Crne Gore za 130 darivanih boca. Spasio je pet života nakon raznih nesreća ili tragičnih dešavanja. Živi u Baru.

Promocija knjige „Bar u hodnicima sjećanja“
2023-08-20
bARS
Promocija knjige „Bar u hodnicima sjećanja“
moderator: Maja Tomović
učesnici: Vesna Šoškić, Milan Vujović i Željko Milović
Dvorac kralja Nikole
21.00h
***

Knjiga „Bar u hodnicima sjećanja“ objedinjava autorske tekstove Baranki i Barana, koji su objavljeni u istoimenoj rubrici na portalu Bar Info, lokalnog javnog emitera Radio Bar.
Kroz 52 teksta, od marta 2022. do marta 2023. godine, evocirane su uspomene na nekadašnji Bar i skoro zaboravljene ljude i događaje.
U knjizi su sjećanja koja su zapisali: dr Ljubo Živković, Čedomir Ratković, prof. Zagorka Vuković, prof. Tihomir Brajović, Miloš Šušter, Radmila Vojvodić, dr Momir Vujović, dr Igor Lukšić, mr Ilija Vukotić, prof. Maksim Lutovac, Ivona Kopitović, cap. Vahid Sinanović, Jusuf Kalamperović, Vesna Pavićević, Vladimir Lukšić, Milica Vukmanović, Gordana Vujović, Ranko Vujačić, prof. Vojislav Novaković, Zoran Novaković, Neđeljko Đurović, dr Nebojša Živković, Zoran Vojvodić, mr Mladen Zagarčanin, Merion Ivanović, Muharem Muratović, Katarina Popović, Žarko Đurišić, Sanja Vujačić, Vesna Čejović, dr Šerbo Rastoder,Ljubomir Plamenac, dr Neven Leković, Irena Rolović, Zarija Lekić, Petar Milatović, dr Svetozar Savić, Mila Vukosavović, Milena Zoranović, Radmila Mirović, dr Julijana Vuksanović, Dragan Stojanović, Jelica Pantović, Predrag Popović, Vladimir Marvučić, Pero Radović, dr Jovan Ivović, Emin Duraković, Milan Čelebić, prof. dr Dijana Marojević, Željko Milović i Milan Vujović, uz foto-reportažu sa dočeka Nove godine u pristanskom restoranu „Obala“ 1956. godine.

Izložba „Miki – Traganje i nestajanje“
2024-07-16
Miki Hot je bio jedan od veoma prepoznatljivih likovnih umjetnika u Baru još od konca sedamdesetih kada je u grad stigao iz Nikšića. Boem, nekonvencionalnog ponašanja i specifičnog načina života, hodao je često gradom sa štapom na kome je bila zakačena kugla. Stvarao je gdje god bi za to imao priliku, u hotelskim sobama, iznajmljenim kućama i stanovima, u podrumima zgrada, tokom likovnih kolonija, u svojoj kućici u Ruskim barakama okružen djecom i gomilom različitih životinja… Često je platnima plaćao troškove u hotelima i kafanama, svoje i društva s kojim bi dočekivao jutra, pa se njegovi radovi nalaze po raznim lokacijama, od Bara i Svetog Stefana do Pariza. Bio je poznat i po specifičnom načinu slikanja – prstima, radio je i kao scenograf za predstave KUD „Jedinstvo“, oslikavao zidove u institucijama, crtao natpise firmi u vrijeme kad to nisu radili kompjuteri, a kriznih devedesetih i slikao po narudžbi vjerno kopirajući originale…
Izuzetno je teško ući u trag Mikijevim autorskim djelima jer nije vodio evidenciju kome ih je i kada poklanjao ili prodavao, tako da je nastanak ove izložbe bio, u stvari, i traganje za umjetnikom.
Preminuo je 2007. godine, a djela prikazana na ovoj izložbi su iz privatnih kolekcija njegovih prijatelja i porodice Hot.
bARS
Izložba „Miki – Traganje i nestajanje“
16.jul u 21.00
Galerija „Velimir A. Leković“

Promocija knjige Maksima Lutovca „Drug“
2024-07-18
Knjiga „Drug“ (CID, Podgorica, 2024) je posthumno izdanje zapisa o šahu, i životu uopšte, iz pera Maksima Lutovca.
Maksim Lutovac bio je najdugovječniji direktor u istoriji Barske gimnazije, punih 28 godina.
Rođen je 1936. godine u Dapsićima, kraj Berana. Školovao se i radio u četiri grada: Beranama, Kotoru, Beogradu i Baru. Postao je 1963. godine prvak Crne Gore u šahu i čitavog života bio impresioniran drevnom igrom na 64 polja – organizovao je, pored ostalog, sedam velemajstorskih turnira „Sozina“, autor je prve knjige o crnogorskom šahu „E4 Crnogorski šah“ 1984. godine, koordinator projekta „Šah u škole“… Napisao je još 15 knjiga, među kojima se izdvaja kapitalno djelo „Šahovski vijenac“ i monografija „Bar – grad Feniks“. Dobitnik je najvećeg opštinskog priznanja – Nagrade oslobođenja Bara, Zlatne plakete Šahovskog saveza Crne Gore i priznanja Zaslužni sportski radnik Crne Gore. Preminuo je 2023. godine, a knjiga zapisa o šahu i šahistima „Drug“ je izdata zalaganjem njegovog sina Miluna i prijatelja.
„Pred nama je neobična knjiga, knjiga o životu koji je beskrajno polje, kao što je šah beskrajno polje. Neobična knjiga kao što je neobičan i njen autor. Pisana srcem, ali znanjem i promišljanjem, vrhunske pismenosti, pronicljivih zapažanja. Istorija šaha u malom. I života u velikom! (…) Maksim Lutovac knjigu ’Drug’ koncipira: od partija šaha i zanimljivih priča – partija života, sjećanja, te je neka vrsta memoara, bolje reći antimemoara. Bez literarnih partija ne bi bila toliko zanimljiva, osim za igrače i tumače šaha. Ovako je zanimljiva i za druge čitaoce. Dvostruka zanimljivost, višestruka značenja. Nauka i literatura.
Pravljena u borhesovskom maniru – lavirint za radoznale. Njene staze se udvajaju i spajaju. Šahovski udžbenik, literarna knjiga. (…) Život je kao partija šaha, to na najljepši način kazuje knjiga ’Drug’. Autor se sjeća ljudi, velikih partija, velikih igrača, vrhunskih rješenja, sjeća se malih stvari i malih doživljaja, koji u knjizi dobijaju trajnu dimenziju. Nema malih stvari i nema malih događaja. Autor se sjeća djetinjstva, životnih početaka i pretvara ih u svoj amarcord, trajniji od života, u šah i literaturu.“ (Miraš Martinović)

Promocija knjige Milana Vujovića, „Barske priče IV“
2024-07-25
Riječ je o promociji četvrte knjige iz serijala knjiga anegdota „Barske priče IV“ (samizdat, Bar, 2024) barskog novinara i pisca Milana Vujovića.
Milan Vujović je zaposlen u Radio Baru više od tri decenije, gdje obavlja funkciju glavnog i odgovornog urednika. Bio je četvrt vijeka dopisnik beogradske „Politike“ i redovno objavljuje blogove na portalu „Vijesti“. Dobitnik je nagrade Aktiva novinara Bara „Božidar Boško Milošević“ 1997. godine, Udruženja novinara Crne Gore 2000. godine, a 2019. dodijeljena mu je Nagrada oslobođenja Bara. Objavio je tri romana – „Agnostik ili kako je Jagoš završio pravo“, „Ništa se nije promijenilo“ i „Počelo je s nesanicom“, kao i knjigu zapisa „Život i ostalo“, duhovite priče pod naslovom „Knjiga o Mikiju“. Sa Vladimirom Lukšićem napisao je „Šah u Baru“, prvo djelo o ovoj drevnoj igri u gradu pod Rumijom. Urednik je knjige „Bar u hodnicima sjećanja“, nastale po istoimenom serijalu tekstova koje su za sajt Bar Info pisali viđeni Barani.
Prve „Barske priče“ izašle su 2013, druga knjiga 2015, a treća 2021. godine.
bARS
Promocija knjige Milana Vujovića, „Barske priče IV“
25.jul u 21.00
Plato Doma revolucije

Izložba fotografija Danila Dada Pavlovića
2024-08-08
Tradicionalna postavka fotografija bARS-a seli se sa gradskog korzoa na Trg Vladimira i Kosare.
Tri prethodne godine tema izložbe su bile fotografije iz prošlosti Bara, a ovoga puta riječ je o atraktivnoj postavci pejzaža primorskog dijela barske opštine, autora Danila Dada Pavlovića pod nazivom „Barske boje mora“.
Danilo Dado Pavlović (Bar, 1988) osnovnu i srednju školu završio je u Baru, ekonomista je po struci. Fotografijom se bavi 8 godina.
Pobjednik je nekoliko foto-konkursa u organizaciji Centra za zaštitu i proučavanje ptica, Ministarstva poljoprivrede, Kancelarije EU u CG. Bio je nekoliko godina urednik fotografije barskog časopisa „Maslinada“, sarađuje sa medijima i institucijama u Baru, Crnoj Gori i regionu.
Ljubitelj prirode, u slobodno vrijeme je planinar i maratonac.
bARS
Izložba fotografija Danila Dada Pavlovića
8.avgust u 20.00
Trg Vladimira i Kosare

default

Multimedijalna promocija albuma, spotova, uz koncert grupe Grimm i Bež, sa gostima
2024-08-13
Kultno mjesto alternativne kulture Bara, „Dublin Pub“, i ove će godine biti dio „bARS-a“ i „Barskog ljetopisa“, kroz multimedijalnu promociju dva albuma dvije barske grupe – „Grimm“ i VIS BEŽ. Očekuje se premijerno prikazivanje spotova ovih bendova, uz razgovor sa autorima o novim nosačima zvuka – „Između svjetova“ grupe Grimm i „Sunce, zemlja i s njima ti“ VIS BEŽ. Nakon toga će uslijediti koncert na kome će bendovi izvesti nove numere, u unplugged verziji. Očekuje se i učešće članova još nekoliko barskih i crnogorskih grupa, koji će se pojaviti kao gosti iznenađenja.
Barska rock grupa „Grimm“ nastala je 1999. godine i iza sebe ima tri albuma. Radi u sastavu: Nebojša Đukanović (muzika, tekstovi, vokal, gitara, klavijatura), Ivana Janković (vokal), Željko Samardžić (bubnjevi), Marko Miraš Mirković (bas) i Bojan Dobrilović (gitara).
Rad na novom albumu „Između svjetova“ trajao je tri godine, a izdanje sadrži dvanaest pjesama „divergentnih muzičkih boja, složene strukture aranžmana i nikad zrelijih stihova“, po riječima Đukanovića. Prvi singl je numera „Prah“, snimana u nikšićkom „Disorder“ studiju Bojana Dobrilovića.
„Albumom ’Između svjetova’ biće zaokružena Grimm trilogija, esencijalno izdanje koje će, nadamo se, ostaviti poseban trag muzičkog stvaralaštva nastalog na podneblju Jugozapadnog Balkana. Vrijeme se ubrzano mijenja, prolazimo kroz period koji će definisati budućnost i s obzirom na to da smo u osnovi klasičan hard rock bend, znamo vrlo dobro da su zlatna vremena takve vrste muzike davno prošla. Ipak, boreći se, nekada uspješno – nekada manje uspješno, sa novotarijama modernog doba, uspjeli smo da iznesemo suštinu našeg poimanja muzike i lirike kroz dvanaest pjesama divergentnih muzičkih boja, složene strukture aranžmana i nikad zrelijih stihova“, istakao je Nebojša Đukanović.

***
Barski VIS BEŽ je nastao 2022. godine nastao u cilju očuvanja urbane muzičke baštine Bara osamdesetih, i predstavljao je spoj rada tri autora – Božidara Gagovića, Edina Dibre i Željka Milovića na pjesmama koje su nastale u periodu 1985–1990. Na tom fonu objavljen je 2023. godine EP „Život u e-mollu“ usnimljen na akustičnim instrumentima u novim, bogatijim aranžmanima nego što su numere bile u izvornim varijantama. Na EP-u su bili ponuđeni i rijetki dokumentarni snimci svirki uz akustične gitare na raznim lokacijama u Baru, što je tada bila gotovo pa uobičajena praksa.
Drugi album „Sunce, zemlja i s njima ti“ donosi VIS BEŽ u kompletnoj zvučnoj varijanti, bez akustike, i na njemu se nalazi i novi materijal članova benda. Po riječima autora, „zamišljen je kao film koji kroz različite stilove muzike slušaoca vodi kroz različite sekvence Bara, od popa, preko bossa-nove, hard rocka do ambijentalne muzike. Kuriozitet ovog nosača zvuka je značajan broj gostiju, barskih umjetnika raznih profila“.
Prvi ekranizovani singl, praćen spotom koji će premijerno biti izveden na Ljetopisu, biće „Bonaca“.

bARS
Multimedijalna promocija albuma, spotova, uz koncert grupe Grimm i Bež, sa gostima
13.avgust u 21.00
„Dublin Pub“

Koncert mr Leonora Bajramoski – violina i mr Jakup Mehmedović – harmonika
2024-08-22
Mr Leonora Bajramoski (Zaječar, Srbija, 1993) jedna je od značajnijih srpskih violinistkinja svoje generacije. Muzičko obrazovanje započinje u Školi za muzičke talente u Ćupriji, učeći violinu i violu kod renomiranih profesora: Uroša Pešića, Vladislava Bobića i Vladimira Markovića. Studije violine upisuje 2011. godine na Muzičkoj akademiji u Istočnom Sarajevu u klasi prof. Vladimira Markovića, a diplomu stiče 2015. godine. Univerzitet u Istočnom Sarajevu dodjeljuje joj tada Plaketu Univerziteta za izuzetan uspjeh u toku studija, a Skupština grada Istočno Sarajevo zahvalnicu za izuzetno ostvarenje i vrhunske rezultate u oblasti muzičkog obrazovanja. Dobitnica je nagrade „Cvjetko Rihtman“ za jednog od najboljih studenata Muzičke akademije u Bosni i Hercegovini.
Dobitnica je mnogih nagrada, od kojih su najznačajnije: laureat iz violine, u klasi prof. Bojane Pantović i I nagrada iz viole, u klasi prof. Tomislava Miloševića na Republičkom takmičenju učenika muzičkih i baletskih škola Srbije, 2008; Laureat iz violine, u klasi prof. Vladimira Markovića na Međunarodnom takmičenju „Jon Vidu“, 2009. godine u Rumuniji; Laureat sa kamernim sastavom u klasi prof. Uroša Pešića na Međunarodnom takmičenju „Davorin Jenko” 2010. godine u Beogradu; Laureat sa kamernim sastavom u klasi prof. Vladimira Nikolića na Međunarodnom takmičenju „Davorin Jenko“, 2011. u Beogradu; prve nagrade iz violine u klasi prof. Vladimira Markovića na 16. i 18. Međunarodnom takmičenju „Petar Konjović“, 2011. i 2013. godine u Beogradu.
Polaznica je violinističkih kurseva kod istaknutih svjetskih pedagoga, Paula Roczeka (Austija) i Elene Korženjević (Rusija). Pored violine, uspješno svira i violu, što govori o njenoj muzičkoj svestranosti. Kao solistica i kamerna umjetnica ostvarila je brojne turneje u Kuvajtu, Austriji, Italiji, Sloveniji, Rumuniji, Hrvatskoj, BiH i Srbiji. Kao zamjenik koncert-majstora u orkestru Deutsche Philharmonie Bonn na turneji u Kini održala je 2018. godine dvadeset sedam koncerata. Od 2017. godine u zvanju asistenta violine radi na Muzičkoj akademiji u Istočnom Sarajevu, a od 2019. godine je koncert-majstor Simfonijskog orkestra Mostar i muzičko-scenskog spektakla „Mozart u vrtu“ Zagrebačkog orkestra mladih, s kojima nastupa i kao solistkinja. Odnedavno je član udruženja za njegovanje klasične muzike „Koral“.
Trenutno je zaposlena kao viši asistent na Muzičkoj akademiji u Istočnom Sarajevu i kao prof. violine u ŠOMO „Petar II Petrović Njegoš“ u Baru.
Mr Jakup Mehmedović (Bar, 1990) završio je ŠOMO „Petar II Petrović Njegoš“ u Baru u klasi prof. Aleksandra Basaraba. Učestvovao je na republičkim takmičenjima gdje je kao solista osvajao specijalne nagrade. Osvajao je nagrade i sa kamernim sastavima i orkestrima. Osim na republičkim, učestvovao je i na međunarodnim takmičenjima „Dani harmonike – Smederevo“, gdje je osvojio dvije prve nagrade.
Dalje školovanje nastavio je u Podgorici, u Srednjoj muzičkoj školi „Andre Navara“, takođe u klasi prof. Aleksandra Basaraba gdje osvaja specijalne nagrade na republičkim takmičenjima.
Muzičku akademiju u Istočnom Sarajevu u klasi mr Danijele Rakić upisao je 2009. godine. Tri puta je učestvovao na festivalu harmonike „Akordeon art“ na kome je osvojio jednu drugu i dvije prve nagrade. Na najprestižnijem svjetskom takmičenju harmonike – „Coupe Mondiale 2012“ u Italiji osvojio je četvrto mjesto.
Svirao je na mnogim manifestacijama u Crnoj Gori i BiH, a u Hrvatskoj na muzičkom festivalu na Hvaru 2012. i 2013. godine.
Tokom studiranja bio je koncert-majstor akademskog orkestra harmonika koji je nastupao na brojnim koncertima.
Upisao je 2013. godine magistarske studije u Istočnom Sarajevu u klasi mr Danijele Rakić, gdje nakon godinu dana magistrira sa ocjenom 10. Nakon školovanja se vraća u Bar i počinje predavati harmoniku u ŠOMO „Petar II Petrović Njegoš“ gdje je i danas profesor i svoje znanje prenosi mladim učenicima.

Koncert prof. harmonike Safeta Drljana „Muzika sa knjaževog dvora“
2024-08-25
Prof. Safet Drljan (Bar, 1981) nižu i srednju muzičku školu završio je u Baru i Podgorici, a Fakultet muzičke umetnosti u Beogradu – nastavno odjeljenje Kragujevac, u klasi profesora Radomira Tomića. Tokom školovanja nastupao je na mnogim takmičenjima i osvajao brojne nagrade, među kojima je više prvih i specijalnih nagrada u Crnoj Gori i Srbiji. Nastupa na takmičenju u Njemačkoj, 2002. godine, gdje ulazi u prvih petnaest kandidata za nagradu. Bio je polaznik više Ijetnjih škola u Kragujevcu i Podgorici, gdje je imao priliku da radi sa najeminentnijim profesorima u svijetu harmonike (Juri Šiškin, Vječeslav Semjonov, Peter Gerter, Mika Vairinen, Vojin Vasović i drugi). Trenutno radi u muzičkoj školi u Baru, gdje sa učenicima postiže veoma zapažene rezultate.
Pored pedagoškog rada, veoma je prepoznat po koncertnim nastupima, u Crnoj Gori i
inostranstvu (Hrvatska, Slovenija, Albanija, Srbija, Makedonija, Turska, Kipar). Daje poseban pečat izvođenju klasičnih dijela iz vremena baroka, klasicizma, romantizma i muzike XX vijeka, uzdižući harmoniku na veći umjetnički nivo. Jedan je od osnivača kulturne manifestacije „Veče sevdaha“ u Baru i jedan od nezaobilaznih umjetnika koji učestvuju u programima u organizaciji Centra za kulturu manjinskih naroda u Crnoj Gori. Osim izvođenja klasičnih dijela, bavi se obradama izvornih narodnih pjesama, unoseći u aranžmane lični pečat, na koji publika nikad ne ostane ravnodušna.
Program „Muzika sa knjaževog dvora“ premijerno se izvodi na ovogodišnjem „bARS“-u.

Promocija knjige Božidara Miloševića „Bar: Svjetionici jednog vremena, knj. 1“
2024-08-27
Djelo „Bar: Svjetionici jednog vremena, knj. 1“ je knjiga članaka prvog barskog novinara Boška Miloševića, iz perioda 1961–1979, čovjeka koji je utemeljio ovu profesiju u gradu pod Rumijom. Članci su objavljivani u „Politici“ i „Pobjedi“, a prikupio ih je i za štampu pripremio Željko Milović. Nastanak dvotomne knjige članaka Boška Miloševića (naredna se očekuje u novembru ove godine) dogovaran je gotovo deceniju.
„To su dirljive storije o našim ljudima, gradu, moru, maslinama, beočug u lancu koji je dokazivao da je njihov autor bezgranično bio zaljubljen u Bar i da su najljepši njegovi radovi bili oni koje je pisao naizgled nehajno, srećući poznate i nepoznate po kafanama, stanicama, ulicama, ispred kuća… Radovi koji su fotografski precizno bilježili životne priče muškaraca i žena pored kojih se prolazilo kao da ne postoje, kao da se uopšte ne vide. E, Boško ih je nepogrešivo vidio. I prepoznavao. Željeli smo, uređivački tim ove knjige i njegova porodica, da objavimo te Boškove čuvene priče o Baranima, pisane od 1961. do smrti. U ovoj dvotomnoj knjizi ponovo će, uz Boškovu pomoć, oživjeti Bar kojeg su gotovo svi zaboravili, onaj sa nekoliko ulica i ljudima koji su brinuli jedni za druge, kao velika porodica“, stoji u uvodniku knjige.

Božidar Boško Milošević je prvi etablirani novinar Bara, čovjek čiji su tekstovi postavili grad na mapu Crne Gore i Jugoslavije. Rodio se 1937. godine u Starom Baru, gdje je završio osnovnu školu, a Učiteljsku započeo u Nikšiću i dovršio u Kragujevcu. Na Filozofski fakultet (grupa za jugoslovensku književnost) u Beogradu upisao se 1957. godine i na njemu apsolvirao 1961. Iste godine zaposlio se kao novinar u Radio Titogradu. Nikada nije završio fakultet, ali mu ta diploma, pokazalo se poslije, nije bila neophodna.

Na sebe je skrenuo pažnju efektnim tekstovima sa crnogorskog primorja, koje je objavljivao u „Pobjedi“, nedugo zatim počeo se javljati člancima u beogradskoj „Politici“, da bi 1968. godine postao stalni saradnik najuglednijeg jugoslovenskog dnevnog lista za područje Ulcinja, Bara, Budve i Kotora. Postao je tako dopisnik „Politike” iz najmanjeg mjesta u kojem je novina imala svog čovjeka – Bar je tada brojao tačno 3.840 stanovnika.

Prva vijest o katastrofalnom zemljotresu, 15. aprila 1979. godine, bila je upravo Boškova, nepunih sat vremena nakon kobnog udara. Čitava zemaljska kugla saznala je ono što je Milošević javio – sve su veze bile prekinute, pa se odlučio da sve saopšti putem radio-telegrafske stanice. Taj mu je novinarski podvig donio Godišnju nagradu „Politike” 1979. godine.
Nakon što je 15. aprila utkao sebe u svjetsko novinarstvo, dva dana kasnije je dao nemjerljiv doprinos barskom, pomažući u nastanku lokalne radio stanice – Radio Bara. Prvu vijest koju je emitovao Radio Bar „odradila” su trojica novinara, svaki svoj dio: urednik u „Politici” Kosta Kostadinović, dopisnik „Pobjede” Momčilo Popović i dopisnik „Politike“ Božidar Milošević. Za svoj požrtvovani rad odlikovan je Ordenom rada sa srebrnim vijencem 1980. godine. Nagradu za životno djelo Udruženja novinara Crne Gore primio je 1987. godine. Godinu dana kasnije uručena mu je i Posebna nagrada „Politike” za višegodišnje izvanredne rezultate u radu i doprinos unapređenju kompanije.
Bio je ključna ličnost sportskog novinarstva Bara, izvještač „Pobjede“ sa fudbalskih utakmica šezdesetih i sedamdesetih. Jedan je od malobrojnih što su javno digli glas protiv izgradnje fabrike sintermagnezita u barskom Polju, iako je to bila odluka i direktiva partije kojoj je svim bićem pripadao. Naročito je volio da piše o moru, brodovima i mornarima, te luci i radnicima koji su je znojem oblikovali…
Miloševićevi prsti bili su nezaobilazni u formiranju dva najznačajnija barska kulturna festivala – „Festivala pod Starom maslinom“ i „Barskog ljetopisa“. Napisao je tekst za himnu manifestacije „Crvene košulje“. Njegovim je direktnim posredovanjem objavljen prvi album barske grupe „Katapult“.
Umro je od srčanog udara 5. aprila 1994. godine, u „preživjeloj“ kafani nekadašnjeg hotela „Agava“,
čiji je svjedok izgradnje, uspona i rušenja u zemljotresu bio.
bARS
Promocija knjige Božidara Miloševića „Bar: Svjetionici jednog vremena, knj. 1“
27.avgust u 21.00
Plato Doma revolucije

Ružin trn, četiri decenije kasnije
2025-07-09
bARS
Srijeda, 9. jul u 21.00
Plato Doma kulture „Vladimir Popović Španac“
Ružin trn, četiri decenije kasnije
Moderator: Željko Milović

Ružin trn je hard-rock bend koji je svojim radom postavio Bar na muzičku mapu Jugoslavije, u prvoj polovini osamdesetih godina.
Osnovan je u Baru 1980. godine, u sastavu: Novak Noco Brajović – gitara, Perica Pero Purlija – bass, Amir Džibi Ibrahimbegović – bubnjevi, Slavko Ćiro Nikočević – ritam gitara i Zoran Sančo Veljić – vokal. Prvi cjelovečernji koncert, isključivo sa sopstvenim repertoarom, izvode u Baru avgusta 1981. godine u holu Doma kulture. Nakon niza personalnih promjena (pri čemu je pravu senzaciju izazvalo pristupanje grupi Christophera Chrisa Nichollssa, engleskog klavijaturiste koji je svirao sa Donovanom, te u grupama „Foundations“ i „Time“), bend se 1982. godine ustaloio u postavi kvarteta (Veljić, Brajović, Purlija i bubnjar i teksopisac iz Nikšića Sava Perović.
Učestvovali su na Subotičkom festivalu „Omladina ‘83“ sa pjesmom Bate Nonina „Laku noć, folirante“ i osvojili peto mjesto. Iste godine nastupili su kao prvi crnogorski bend na Zaječarskoj gitarijadi, i za pjesmu „Kadinjača“ osvojili nagradu za najbolju pjesmu sa tematikom ORA i njegovanjem revolucionarne tradicije. Svirali su na skupnim koncertima u beogradskoj „Pivari“, Domu omladine Beograd… Vođeni su pregovori sa PGP RTB za izdavanje ploče, ali su propali nakon što je izdavač tražio od njih da se presele u Beograd. Posljednja barska svirka bila je maja 1985. u sali OŠ „Jugoslavija“, kao predgrupa „Ribljoj čorbi“, prva i jedina u postavi sa Nevenom Markovićem kao klavijaturistom i Iskom Čobićem kao bubnjarem.
Bend se 1986. okuplja još jednom kako bi u beogradskom studiju „Casablanca“ snimio dvije kompozicije – „Mrzim decembar“ i „Glavom kroz zid“, od kojih je prva postala generacijska himna Barana. Nakon pauze, posljednji put se okupljaju 1991. pod imenom „Ružin trn“ da bi bili gosti velike Gitarijade u Podgorici.
Iako nikada nisu objavili album, ostavili su snažan pečat u muzičkoj istoriji Crne Gore.

***
U izdanju barske izdavačke kuće „Mediteran Multimedia“, ljeta 2025. godine je objavljen CD „Duša na dobošu“, skup studijskih i live snimaka grupe „Ružin trn“ iz Bara iz perioda 1981 – 1987. Na njemu je 12 kompozicija koje su bile gro repertoara ovog hard-rock benda.
Album je objavljen u znak sjećanja na preminule članove benda – gitaristu Novaka Brajovića i bubnjara Amira Džibija Ibrahimbegovića.

Promocija albuma biće na večeri posvećenoj stvaralaštvu ovog benda – „Ružin trn, 45 godina kasnije“, 9. jula u okviru segmenta bARS „Barskog ljetopisa“. Biće to i prvo veče organizovano na novoj sceni ispred Doma kulture. Učestvuju članovi benda, a moderator je selektor bARSa, publicista Željko Milović.
